ዶ/ር ጌታቸው፡ ካብ ቁልዕነቱ ጀሚሩ ንስፖርት ፍሉይ ፍቕሪ ነይሩዎ። ብፍላይ ብምሕምባስ ብዙሕ መዳሊያታት ረኺቡ እዩ። ኣብ ቀዳማይን ካልኣይን ደረጃ ትምህርቱ ብሓፈሻ ድልየቱ ስፖርት ዝነበረ እንትኾን፡ ኣብ ቤት ትምህርቲ መሰናደኦ ግና ኣብራሪ ክኽውን ከምዝደሊ ምዝራብ ጀሚሩ። ኣነን ኣዲኡን ኣብ ሞያ ሕክምና ስለዘለና፡ እቶም ዘለዉኒ መጻሕፍቲ ዘንብበለይ እውን ስለዝደሊ፡ ናተይ ወይ ናይ ኣዲኡ ሞያ እንተዝስዕብ ደስ ከም ዝብለኒ እንትነግሮ፤ ንሱ ግን 'ፓይሎቲንግ' ክመሃር እዩ ድልየተይ ዝብል ሓሳብ ኣቕሪቡ። ንሕና ድማ 'ድልየት እንተሃልዩካ ኣይንኽልክለካን' ኢልና ሓሳቡ ተቐቢልና። ምንጪ ስእሊ, Submitted via Getachew Tessema መግለጺ ስእሊ, ኣብራሪ ያሬድ ጌታቸው ምስ ሓጋዚኡ ኾይኑ እታ ነፋሪት ካብ ሓደጋ ንምድሓን ክሳብ መወዳእታ ተቓሊሱ እዩ። ፈለማ ንደቡብ ኣፍሪካ ከይዱ ክመሃር እዩ ነይሩ ድልየትና። ዳሓር ግን ንኣይ 'ውን ናብ ሃገረይ መመላለሲ ምኽንያት ክኾነኒ ኢለ፡ ናብ ኢትዮጵያ ከይዱ ክመሃር ንበዓልቲ ቤተይ ሓሳብ ኣቕሪበላ። እቲ መገዲ ኣየር ዝተፈለጠን ብዙሓት ኢትዮጵያውያንን ኣፍሪካውያንን ዘምህር ስለዝኾነ ኣብኡ ክመሃር ድልየት ነይሩኒ። ሓደ ቖልዓ'ኳ ከም ርስቲ ናብ ኢትዮጵያ ይመለስ ኢልና ምስተሰማማዕና፡ ናብ ኢትዮጵያ ከይዱ ኣብ መገዲ ኣየር ኢትዮጵያ ተማሂሩ። ክንደይ ቆልዑ ኣለዉዎም?
